Ego Petrus, comes Altisiodori et Tornodori, notum facimus universis presentibus pariter et futuris, quod quitavi abbati et monachis monasterii Cellensis et ecclesiæ Sancti-Petri de Sanctis-Virtutibus et hominibus ejusdem villæ, gistum meum et omnes antiquas consuetudines quas in eadem villa, tam ego quam famuli mei, quoquo modo, habebamus, tali quondam pacto: quod in prædicta villa ego et prior ejusdem villæ habebimus annuatim, in crastino Omnium-Sanctorum, de unoquoque foco villæ predictæ duos bichetos avenæ; de quolibet vero pecore trahente aratrum, duos solidos monetæ ejusdem patriæ; similiter erit de pecoribus forinsecorum hominum terram Sancti-Petri colentibus. Si forte eadem pecora in prædicta villa decubabunt vel levabunt, de quolibet etiam homine manibus suis terram colente, XII denarios. Si vero aliquis de prædicta villa, vel de colentibus terram ipsius villæ istas consuetudines tenere non vellet, prior dictæ villæ et ego terram eorum, quæ de Sancto-Petro movet, in manu nostra caperemus. Maior prioris immunis erit et liber ab ista et omni alia consuetudine. Forisfacta sexaginta solidorum venient ad quinque solidos; quæ vero quinque solidorum erant, venient ad duodecim denarios. Prior vero, poterit vendere boscum suum vel cuicumque dare voluerit, quasi suum proprium, ita tamen quod ego ex nullo modo contraïre potero, nec contradicere debebo. Forisfacta tamen tam boschorum quam planorum ego et prior dictæ villæ inter nos æqua lance parciemus. Istorum omnium, prestito juramento, judices erunt quatuor probi homines, electi a communitate villæ totius; qui etiam singulis annis, si mutandi fuerint, vel aliquis eorum, per me et per priorem mutabuntur. Pecora quæ in pratis vel bladis, seul aliis quibuslibet forisfactis capta fuerint, et forisfactum notum fuerit, si equus fuerit vel bos aut vaca (sic), seu porcus, singula reddent quinque denarios, ovis vero unum. Si vero noctu, vel ad factam custodiam prædicta pecora in forisfactum fuerint inventa, ad judicium quatuor predictorum et ad consilium vel laudem prioris emendabuntur. Ego in erbergio prioris vel in ambitu domorum suarum, ubicumque fuerint, seu in famulis domus suæ, nullam omnino justitiam habebo. Quotiescumque enim quatuor prefati judices constituentur, unus ex famulis meis cum priore intererit, qui eorum juramenta accipiet quod jus prioris et meum legitime custodiet in dicta villa. Nullam partem pro qualibet re habebo, nec habere debebo vadiorum, sive hominum captionem nec submonitionem, nisi per priorem. Quicquid in predicta villa habebo, ex dono et permissione monasterii Cellensis, me habere cognosco. Murdra, furtum, et raptum per abbatem Cellensem et per me, vel per nostrum mandatum, judicabuntur; quod si ego et abbas non potuerimus interesse, per priorem et per mandatum meum judicabuntur. Dictæ villæ justiciam et forisfactum ego et prior inter nos parciemus. Homines dictæ villæ debent michi decem libras, in festo Sancti-Remigii, annuatim persolvendas, per quas tota villa erga me remanet quitta a prandiis quæ in ea famuli mei habere solebant; quæ decem libræ meæ sunt propriæ. Excasuræ hominum meorum meæ erunt. Excasuræ hominum Sancti-Petri prioris sunt propriæ. Terragium, decimæ, molendina, furni, aquæ, census, et omnes dictæ villæ redditus, quoquo modo in posterum provenierint, hæc omnia scilicet prioris sunt propria, quitta et libera illi soli. Redditus per medium partiuntur qui in crastino Omnium-Sanctorum redduntur, videlicet duo bicheta avenæ qui pro quolibet, loco villæ redduntur, et duo solidos pro pecore trahente aratrum redditi, et alii duo solidi pro pecore forinseci homines, et duodecim denarii pro homine terram manibus suis colente, sicut superius dictum est. Similiter, forisfacta per medium dividuntur. Hoc etiam cunctis notum facio quod nec ego, nec quilibet alius in dicta villa molendinum, vel furnum, sive pressorium constituere potuerit, nisi voluntate et assensu monachorum cellensium. Si contingeret quod prefatam villam in alterius manum mitterem, omnes prelibatæ consuetudines observarentur, nec aliter possem de villa donum vel commutationem facere. Ut autem hoc in posterum ratum habeatur et immotum, ego et Yolendis, comitissa, uxor mea, presentem cartulam sigillorum nostrorum munimine roboravimus. Rogavimus etiam dominum et amicum nostrum venerabilem episcopum Lingonensem, ut ad hujus rei confirmationem sigillum suum huic cartæ apponeret, sub tali conditione quod si ego Petrus, comes, a prædictis conventionibus in aliquo resilirem, totam terram meam anathemati supponeret, donec istud secundum carte meæ tenorem emendaretur. Actum anno incarnati Verbi MCCIII, mense Julio.